CELEX: 32019D1001
Language: da
Date: 2019-06-14 00:00:00
Title: Rådets afgørelse (EU) 2019/1001 af 14. juni 2019 om ophævelse af beslutning 2009/417/EF om et uforholdsmæssigt stort underskud i Spanien

20.6.2019   
               
               
                  DA
               
               
                  Den Europæiske Unions Tidende
               
               
                  L 163/59
               
            
         RÅDETS AFGØRELSE (EU) 2019/1001
         af 14. juni 2019
         om ophævelse af beslutning 2009/417/EF om et uforholdsmæssigt stort underskud i Spanien
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 126, stk. 12,
         under henvisning til henstilling fra Europa-Kommissionen, og
         ud fra følgende betragtninger:
         
                     (1)
                  
                  
                     Den 27. april 2009 fastslog Rådet efter henstilling fra Kommissionen ved beslutning 2009/417/EF (1), at der forelå et uforholdsmæssigt stort underskud i Spanien, jf. artikel 126, stk. 6, i traktaten om Den Europæiske Unions funktionsmådes (TEUF). Rådet konstaterede, at det offentlige underskud for 2008, der er indberettet i stabilitetsprogrammet fra januar 2009, lå på 3,4 % af bruttonationalprodukt (BNP), hvilket er over TEUF's referenceværdi på 3 % af BNP. Den offentlige bruttogæld forventedes at udgøre 39,5 % af BNP i 2008, dvs. et godt stykke under referenceværdien på 60 % af BNP.
                  
               
                     (2)
                  
                  
                     Den 27. april 2009 rettede Rådet på grundlag af en henstilling fra Kommissionen i henhold til artikel 126, stk. 7, i TEUF og artikel 3, stk. 4, i forordning (EF) nr. 1467/97 (2), en henstilling til Spanien med henblik på at bringe situationen med et uforholdsmæssigt stort underskud til ophør senest i 2012.
                  
               
                     (3)
                  
                  
                     Den 2. december 2009, 10. juli 2012 og 21. juni 2013 rettede Rådet tre nye henstillinger til Spanien på grundlag af artikel 126, stk. 7, i TEUF, hvorved fristen for at korrigere det uforholdsmæssigt store underskud blev forlænget til henholdsvis 2013, 2014 og 2016. I alle tre henstillinger fandt Rådet, at Spanien havde truffet virkningsfulde foranstaltninger, men at der var opstået negative økonomiske forhold med store ugunstige virkninger for de offentlige finanser.
                  
               
                     (4)
                  
                  
                     Den 12. juli 2016 fastslog Rådet i henhold til artikel 126, stk. 8, i TEUF, at Spanien ikke havde truffet virkningsfulde foranstaltninger til at efterkomme Rådets henstilling af 21. juni 2013. Den 8. august 2016 vedtog Rådet på grundlag af artikel 126, stk. 9, i TEUF afgørelse (EU) 2017/984 (3), der pålagde Spanien at træffe foranstaltninger til den nedbringelse af underskuddet, som skønnes nødvendig for at rette op på situationen med et uforholdsmæssigt stort underskud, og fastsatte en ny frist i 2018 for korrektionen af underskuddet. Rådet fastsatte desuden den 15. oktober 2016 som frist til at træffe virkningsfulde foranstaltninger og fremsende en rapport til Rådet og Kommissionen om de foranstaltninger, der var truffet som reaktion på Rådets pålæg.
                  
               
                     (5)
                  
                  
                     Den 16. november 2016 konkluderede Kommissionen, at Spanien havde truffet virkningsfulde foranstaltninger i henhold til artikel 126, stk. 9, i TEUF, og i overensstemmelse med afgørelse (EU) 2017/984.
                  
               
                     (6)
                  
                  
                     I henhold til artikel 4 i protokol nr. 12 om proceduren i forbindelse med uforholdsmæssigt store underskud, der er knyttet som bilag til traktaten om Den Europæiske Union og TEUF, tilvejebringer Kommissionen de data, der skal benyttes til gennemførelsen af proceduren i forbindelse med uforholdsmæssigt store underskud. Som led i gennemførelsen af denne protokol skal medlemsstaterne indberette oplysninger om det offentlige underskud og den offentlige gæld samt andre relaterede variabler to gange årligt, nemlig inden den 1. april og inden den 1. oktober, jf. artikel 3 i Rådets forordning (EF) nr. 479/2009 (4).
                  
               
                     (7)
                  
                  
                     Ophævelse af en afgørelse om, at der foreligger et uforholdsmæssigt stort underskud, sker ved en afgørelse vedtaget af Rådet på grundlag af de indberettede oplysninger. Desuden bør en afgørelse om et uforholdsmæssigt stort underskud kun ophæves, hvis Kommissionens prognoser viser, at underskuddet ikke vil overstige TEUF's referenceværdi på 3 % af BNP i løbet af prognoseperioden.
                  
               
                     (8)
                  
                  
                     På grundlag af de data, som Kommissionen (Eurostat) har fremlagt i henhold til artikel 14 i forordning (EF) nr. 479/2009 efter indberetningen fra Spanien i april 2019, og på grundlag af stabilitetsprogrammet for 2019 og Kommissionens forårsprognose 2019 kan der drages følgende konklusioner:
                     
                                 —
                              
                              
                                 Det offentlige underskud blev reduceret til 2,5 % af BNP i 2018 efter at have været oppe på 3,1 % af BNP i 2017. Sammenlignet med fremskrivningerne i det udkast til budgetplan for 2019, der blev fremlagt i oktober 2018, viste underskuddet i 2018 sig at være 0,2 procentpoint lavere pga. en 0,3 procentpoint højere indtægtskvote, som kun delvis modsvares af en 0,1 procentpoint højere udgiftskvote. På indtægtssiden var både selskabsskatteindtægterne og andre indtægter højere end forventet, mens aflønningen af ansatte på udgiftssiden var en anelse højere.
                              
                           
                                 —
                              
                              
                                 Ifølge stabilitetsprogrammet for 2019-2022, som blev fremlagt af den spanske regering den 30. april 2019, vil det offentlige underskud blive reduceret til 2 % af BNP i 2019 og falde til 1,1 % af BNP i 2020. Ifølge Kommissionens forårsprognose 2019 vil underskuddet udgøre 2,3 % af BNP i 2019 og 2 % af BNP i 2020, hvilket er under TEUF's referenceværdi på 3 % af BNP i prognoseperioden.
                              
                           
                                 —
                              
                              
                                 Den strukturelle saldo, dvs. den konjunkturkorrigerede offentlige saldo uden engangsforanstaltninger og andre midlertidige foranstaltninger, forblev uændret i perioden 2017-2018 på grundlag af Kommissionens forårsprognose 2019. Den akkumulerede forbedring af den strukturelle saldo siden 2016 udgjorde 0,4 % af BNP.
                              
                           
                                 —
                              
                              
                                 Den offentlige bruttogældskvote faldt fra 98,1 % i 2017 til 97,1 % i 2018, hvilket primært skyldes realvækstens og inflationens gældsreducerende virkninger, som mere end opvejer renteudgifternes modsatte virkning, mens den primære saldo ligger tæt på nul. Ifølge Kommissionens forårsprognose 2019 forventes gældskvoten at falde til 96,3 % i 2019 og 95,7 % i 2020, hovedsagelig på grund af en høj nominel vækst, der opvejer virkningen af gældsforøgende stockflow-tilpasninger og renteudgifter, mens den primære saldo kun forbedres en anelse.
                              
                           
               
                     (9)
                  
                  
                     I henhold til artikel 126, stk. 12, i TEUF skal en rådsafgørelse om et uforholdsmæssigt stort underskud ophæves, når det uforholdsmæssigt store underskud i den pågældende medlemsstat efter Rådets opfattelse er blevet korrigeret.
                  
               
                     (10)
                  
                  
                     Efter Rådets opfattelse er det uforholdsmæssigt store underskud i Spanien blevet korrigeret, og beslutning 2009/417/EF bør derfor ophæves.
                  
               
                     (11)
                  
                  
                     Fra 2019, dvs. året efter korrektionen af det uforholdsmæssigt store underskud, er Spanien underlagt den forebyggende del af stabilitets- og vækstpagten og bør nærme sig den mellemfristede målsætning i et rimeligt tempo, herunder overholde udgiftsbenchmarket og gældskriteriet, jf. artikel 2, stk. 1a, i forordning (EF) nr. 1467/97 —
                  
               VEDTAGET DENNE AFGØRELSE:
         
            Artikel 1
            Det følger af en samlet vurdering, at det uforholdsmæssigt store underskud i Spanien er blevet korrigeret.
         
         
            Artikel 2
            Beslutning 2009/417/EF ophæves.
         
         
            Artikel 3
            Denne afgørelse er rettet til Kongeriget Spanien.
         
         
            Udfærdiget i Luxembourg, den 14. juni 2019.
            
               
                  På Rådets vegne
               
               E.O. TEODOROVICI
               
                  Formand
               
            
         
         
            (1)  Rådets beslutning 2009/417/EF af 27. april 2009 om et uforholdsmæssigt stort underskud i Spanien (EUT L 135 af 30.5.2009, s. 25).
         
            (2)  Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud (EFT L 209 af 2.8.1997, s. 6).
         
            (3)  Rådets afgørelse (EU) 2017/984 af 8. august 2016 om at pålægge Spanien at træffe foranstaltninger til den nedbringelse af underskuddet, som skønnes nødvendig for at rette op på situationen med et uforholdsmæssigt stort underskud (EUT L 148 af 10.6.2017, s. 38).
         
            (4)  Rådets forordning (EF) nr. 479/2009 af 25. maj 2009 om gennemførelse af den protokol om proceduren i forbindelse med uforholdsmæssigt store underskud, der er knyttet som bilag til traktaten om oprettelse af Det Europæiske Fællesskab (EUT L 145 af 10.6.2009, s. 1).